寄題高汝一少卿識山堂
作者：樓鑰
朝代：宋

paragraphs: 廬山之高誰不識，欲識其真了難得。
往來山中最親切，嶺爲橫看峯是側。
曾從彭蠡望山外，識得山南昧山北。
山體如如本不動，人苦求之愈多惑。
君今一堂據湓城，香爐五老皆嘉賓。
莫問後前與向背，面目還君多識真。
君今與山如故人，慎毋忽作白頭新。
堂中燕坐靜且壽，君其於此知吾心。